Krajniak, Milan, minister práce, sociálnych vecí a rodiny SR (2020-07-07):
Vážený pán predsedajúci, vážené dámy a páni, iba krátko chcem zareagovať na dvoch pánov poslancov, pre mňa, musím si zvyknúť, z dvoch rôznych strán alebo poslaneckých klubov. Najskôr na pána poslanca Žigu, ktorý tu citoval, že prečo je to dôležité. Nuž preto je to dôležité, pán Žiga, že práve v tomto okamihu prichádzajú na Slovensku o prácu tisíce ľudí. Chvalabohu, podarilo sa nám to aj vďaka prvej pomoci veľmi zmierniť, ale na to, aby sme ich znovu umiestnili na trhu práce, jedno z najdôležitejších opatrení, ktoré existuje, je, a ktoré budeme podporovať, aby tí ľudia, ktorí chcú skúsiť podnikať, dostali podporu, aj finančnú podporu na to, aby si otvorili živnosť. A ak chceme týchto normálnych mladých ľudí presvedčiť, alebo aj starších ľudí, aby sa nebáli otvoriť si živnosť, tak to, čo ich najviac odrádza, je tá administratívna náročnosť a spústy, a spústy administratívnych pravidiel, ktoré ich odrádzajú. Pretože normálny človek, ktorý žije niekde na Zemplíne alebo v Šariši, by možno aj vedel podnikať, ale bojí sa všetkých tých obmedzení a administratívnych predpisov, či neurobí nejakú chybu a niekto ho za to nebude naháňať. O tom je tento súhrn opatrení, aby aj normálny človek bez toho, aby potreboval osem účtovníkov a 50 audítorov, keď má nejaký nápad a má nejakú zručnosť, aby si mohol od štátu zobrať podporu a otvoriť si živnosť. To je najlepšie opatrenie, ktoré vieme pre túto časť ľudí, ktorí to chcú skúsiť, urobiť. Pán poslanec Richter. Pán poslanec, nemôžete argumentovať dvomi vecami, ktoré sa vylučujú. Spomenuli ste napríklad stravné lístky. Viete, prečo nie sú stravné lístky v tomto opatrení? Pretože som to zavetoval. A zavetoval som to preto, zavetoval som to preto, lebo na rozdiel od všetkých týchto vecí, ktoré sme prešli so všetkými sociálnymi partnermi, so štyrmi zamestnávateľskými zväzmi, so ZMOS-om, prešli sme to s odbormi, na tomto sme sa dohodli, aby bol čas, keďže je to zložitejšie opatrenie, aby nevznikla žiadna pochybnosť, že sociálni partneri sa nemohli k tomu vyjadrovať, akokoľvek dlho budú chcieť, tak sme to presunuli na jeseň, aby bola stopercentná istota, že sa môžu vyjadriť, ako len budú chcieť. Keď nás tu kritizujete, že nepočúvame sociálnych partnerov, tak prečo nás kritizujete za bod, v ktorom práve sme vyhoveli sociálnym partnerom? Preto to tam nie je. Samozrejme, že tak, ako to máme v programovom vyhlásení vlády, tak je politická vôľa aj na mojej strane, aby sme to urobili. Ale práve na moje odporúčanie som presvedčil a vážim si, že pán minister hospodárstva to bol ochotný akceptovať, ako aj koaliční partneri. Nechajme na toto čas, aby naozaj nikto nemohol povedať, že sme tých sociálnych partnerov akýmkoľvek spôsobom ukrátili v ich možnosti pripomienkovať tento dôležitý zákon alebo ten, tento dôležitý bod. Takže ani námietka pána poslanca Žigu, ani námietka pána poslanca Richtera neplatí a myslím si, že je dobré, aby sme tento zákon prerokovali čím skôr, pretože to pomôže tým, ktorí to najviac potrebujú. Tým, ktorí chcú aspoň trochu začať podnikať, štát ich chce podporiť aj finančne, aby sme im nebránili a nehádzali polená pod nohy, aby sa mohli venovať tomu, čo najviac rozumejú, a to, čo chcú robiť, že chcú a ja si ich za to vážim, sami uživiť seba, svoje rodiny a ešte dávať prácu aj iným ľuďom.